b'\n_START_ARTICLE_\nVladimir Jurkevit\xc5\xa1\n_START_PARAGRAPH_\nVladimir Ivanovit\xc5\xa1 Jurkevit\xc5\xa1 (ven. \xd0\x92\xd0\xbb\xd0\xb0\xd0\xb4\xd0\xb8\xcc\x81\xd0\xbc\xd0\xb8\xd1\x80 \xd0\x98\xd0\xb2\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\xae\xd1\x80\xd0\xba\xd0\xb5\xcc\x81\xd0\xb2\xd0\xb8\xd1\x87, 1885\xe2\x80\x931964) oli ven\xc3\xa4l\xc3\xa4inen laivasuunnittelija. H\xc3\xa4n suunnitteli laivoja Ven\xc3\xa4j\xc3\xa4ll\xc3\xa4, Ranskassa ja Yhdysvalloissa. H\xc3\xa4nen kuuluisin luomuksensa oli S/S Normandie.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJurkevit\xc5\xa1 opiskeli Pietarissa vuosina 1903\xe2\x80\x931907. Valmistumisensa j\xc3\xa4lkeen h\xc3\xa4n meni Kronstadtin laivastokouluun, ja Ven\xc3\xa4j\xc3\xa4lle tuhoisan Ven\xc3\xa4j\xc3\xa4n -Japanin sodan j\xc3\xa4lkeen ty\xc3\xb6skenteli kotimaansa laivaston ajanmukaistamiseksi. H\xc3\xa4n omistautui ty\xc3\xb6lleen t\xc3\xa4ysin, ja vuonna 1911 valmistunutta Sevastopol-nimist\xc3\xa4 taistelualusta pidettiin aikaansa edell\xc3\xa4 olevana. Lis\xc3\xa4ksi h\xc3\xa4n oli mukana sukellusveneiden suunnittelussa._NEWLINE_Ven\xc3\xa4j\xc3\xa4n sis\xc3\xa4llisodassa Jurkevit\xc5\xa1 kannatti valkoisia. Kun Pjotr Wrangelin armeija k\xc3\xa4rsi tappion Krimill\xc3\xa4 vuonna 1920, h\xc3\xa4n siirtyi Turkkiin._NEWLINE_El\xc3\xa4m\xc3\xa4 Turkissa oli vaikeaa. Jurkevit\xc5\xa1 ei saanut oman alansa t\xc3\xb6it\xc3\xa4, vaan ty\xc3\xb6skenteli satamassa ahtaajana ja korjasi yhdess\xc3\xa4 toisten emigranttien kanssa autoja. Vuonna 1922 h\xc3\xa4n siirtyi Pariisiiin._NEWLINE_Ranskassa Jurkevit\xc5\xa1in el\xc3\xa4m\xc3\xa4 v\xc3\xa4hitellen koheni. H\xc3\xa4n ty\xc3\xb6skenteli aluksi sorvaajana Renaultin autotehtaalla ja piirsi rakennepiirustuksia telakalla. H\xc3\xa4nelle tuli tilaisuus esitell\xc3\xa4 suunnitelmiaan Cunard Linelle, joka oli suunnittelemassa uutta RMS Queen Marya. H\xc3\xa4n esitti, ett\xc3\xa4 jos alus rakennettaisiin h\xc3\xa4nen suunnitelmiensa mukaan, sen teho nousisi yhden kuudesosan verran. Cunard Linen johto torjui suunnitelman liian radikaalina._NEWLINE_Jurkevit\xc5\xa1 p\xc3\xa4\xc3\xa4si t\xc3\xb6ihin Penho\xc3\xabt-yhti\xc3\xb6\xc3\xb6n, jolla oli yksinoikeus matkustajalaivojen suunnitteluun. Yhti\xc3\xb6 oli saanut tilauksen suuresta Atlantin linjalaivasta. Aluksesta oli tuleva my\xc3\xb6hemmin kuuluisa S/S Normandie. Jurkevit\xc5\xa1 p\xc3\xa4\xc3\xa4tti tehd\xc3\xa4 ty\xc3\xb6n l\xc3\xa4hes kokonaan yksin. H\xc3\xa4n aloitti ty\xc3\xb6n vuonna 1929 ja ty\xc3\xb6skenteli l\xc3\xa4hes ymp\xc3\xa4rivuorokautisesti._NEWLINE_Talouskriisi ja muut vaikeudet aiheuttivat sen, ett\xc3\xa4 S/S Normandie teki neitsytmatkansa vasta 1935. Aluksen keskinopeus oli l\xc3\xa4hes 30 solmua, ja se voitti Atlantin Sinisen nauhan. Jurkevit\xc5\xa1in luomat vallankumoukselliset tekniset ratkaisut tekiv\xc3\xa4t S/S Normandiesta l\xc3\xa4hes yht\xc3\xa4 nopean kuin RMS Queen Marysta, jonka koneet tuottivat 200\xc2\xa0000 hevosvoiman tehon. S/S Normandien koneet tuottivat 160\xc2\xa0000 hevosvoiman tehon ja kuluttivat huomattavasti v\xc3\xa4hemm\xc3\xa4n polttoainetta._NEWLINE_Jurkevit\xc5\xa1 oli viimein saavuttanut menestyst\xc3\xa4. H\xc3\xa4n perusti suunnittelutoimiston BAKNI. Toimisto sai asiakkaita monista Euroopan maista, joista k\xc3\xa4\xc3\xa4nnyttiin sen puoleen, kun haluttiin joko rakentaa uusi laiva tai uudistaa vanhaa. Jurkevit\xc5\xa1 siirtyi Yhdysvaltoihin maaliskuussa 1937._NEWLINE_Yhdysvalloissa Jurkevit\xc5\xa1 perusti suunnittelutoimiston Yourkevitch Ship Design Inc. Vuoteen 1938 menness\xc3\xa4 oli Jurkevit\xc5\xa1in suunnitelmien mukaan rakennettu tai uudistettu 42 alusta. H\xc3\xa4n luennoi laivanrakennuksesta Michiganin yliopistossa ja Massachusetts Institute of Technologyssa. Toisen maailmansodan aikana h\xc3\xa4n toimi Yhdysvaltojen laivaston teknisen\xc3\xa4 neuvonantajana._NEWLINE_Vuosina 1954\xe2\x80\x931957 Jurkevit\xc5\xa1 ty\xc3\xb6skenteli er\xc3\xa4\xc3\xa4n laivaprojektin parissa, jonka tarkoituksena oli rakentaa laiva, joka purjehtisi Euroopasta Amerkikkaan kolmessa p\xc3\xa4iv\xc3\xa4ss\xc3\xa4. Laivaan mahtuisi 6\xc2\xa0000 matkustajaa, ja matkalipun hinta olisi ollut vain 50 dollaria. Ainuttakaan laivaa ei lopulta rakennettu. Jurkevit\xc5\xa1 konsultoi laivansuunnittelijoita Yhdysvalloissa, Kanadassa ja Britanniassa kuolemaansa asti.'